
Vir maande lank sien Wouter elke dag ‘n pragtige vrou in die restaurant waar hy op die internet gaan sit en werk raak. Hy bewonder haar, dink aan haar, wonder oor haar, maar hy vra nie eens haar naam nie. Hy is arm en het niks om haar te bied nie. Hoekom dan in ‘n restaurant werk? Daar is gratis onbeperkte WiFi en die eienaar verwelkom mense wat dit daagliks wil gebruik.

Sou Wouter ‘n restaurant as ‘n optelplek van meisies beskou het, was die donkerkop wat altyd hier skuins oorkant hom kom sit, beslis ‘n moontlikheid, om sy visier op in te stel. Nié dat hy dit ooit sal oorweeg om ‘n vrou in ‘n openbare plek te benader nie. Sy lyk in elk geval nie na die tipe wat haar sommer net sal laat optel nie. Sy eet elke dag op dieselfde tyd die budget ontbyt as hy. Seker omdat sy nie baie wil eet nie, want haar lyfie lyk goed. Hy omdat hy nie duurder kan of wil bekostig nie. Daarna maak sy haar laptop oop, teken in op die restaurant se gratis WIFI en raak meegevoer deur iets op die skerm voor haar. 

Wat daardie iets op die skerm is, sou hy natuurlik so graag as wat hy leef wou uitvind. As sy selfbeeld nie so vrot was op die oomblik nie, kon hy dalk ‘n geselsie gaan maak het en net so terloops gevra het, waarmee sy haarself besig hou. Na die vier of meer maande waarin hy haar soms gesit en dophou het, is dit logies dat hy in hierdie stadium graag sou wou weet wat haar naam is en of sy soos hy alleen is. 

Dit voel asof hy haar amper ken.

Maar helaas, hy sal eerder vrek voor hy name vra en uitvind sy is op haar eie. Wat kan hy doen aan die saak? Haar probeer beïndruk met wie en wat hy is? Wat hy het? Wie hy nie is nie en wat hy nie het nie.

Niks. Hy bly mos nog laas in ‘n klein kamertjie in ‘n commune en ry ‘n taamlike ou kar. Onthou hy nou weer.

Wouter eet vandag sy budget ontbyt klaar, bestel nog ‘n bodemlose koffie en skakel sy eie laptop aan. Daarna haal hy sy faktuur boekie uit sy laptopsak en begin om sy einde van die maand state in te voer. State wat nie sal maak dat die bankbestuurder vir hom ‘n rooitapyt sal uitrol nie. 

Dit is die hoofrede hoekom hy dit nie eens in hierdie stadium oorweeg om ‘n nooi in sy lewe nader te trek nie. Die lewe het hom ‘n knou gegee. Hy is geskei en nadat die ex alles ingepalm het wat hulle saam opgebou het, is hy nou verby arm. Darem nie meer in die rooi nie, want gelukkig as jy niks meer het nie, kan jy ook nie skuld maak nie. 

Wouter deel ‘n woonstel met drie ander ouens en die webwerwe wat hy bou kom net net by om sy deel vir die verblyf te betaal en ‘n bekostigbare ontbyt hier te koop. 

Daarna is dit koffie, in ‘n beker waarvan die bodem uitgeval het! Soveel as wat hy wil.

In die aande eet hy ontbytpap met water. Al vir meer as ‘n jaar. Maar so met die webwerfbouery het hy darem nuwe geleenthede ook gekry, wat hy met albei hande aangegryp het en kreatief en hard aan werk. Daar is lig aan die einde van sy tonnel, as hy net daarop kan fokus en nie om hom rondkyk en mooi meisies raaksien nie. Wat moeilik is. Hy is nou eers drie en dertig en regtig nie van klip gemaak nie.

En hy is darem oak nie so onaantreklik nie. Net bietjie aan die maer kant want jy draai maar sente om as dit by kos kom. 

Beter maande kan hy ook soms ‘n tjop en braaibroodjie Vrydagaande op die vuur gooi wanneer die ander manne in die deel woonstel braai. En een botteltjie bier se dop. As hy nie het nie, begrawe hy homself agter ‘n toe kamerdeur en maak asof hy te besig is en nie tyd het vir ‘n tjop of ‘n dop nie.

Wouter het hierdie restaurant gekies, want dit is naby aan sy blyplek. Meesal stap hy sommer, laptopsak oor die skouer. Brandstof is onbekostigbaar duur as dit die maand nie goed gaan nie. Sy kantoor is hier, want hulle het WiFi. Gratis gebruik daarvan, soveel as wat jy wil en kan.

Hy het al teenoor die bestuurderes gespot dat die plek seker op ‘n verlies loop vir al die nerds wat hier kom WiFi en koffie.

Sy sê nee, hulle was daar. Hulle het oak met niks begin. Nou gooi hulle ‘n vlerk uit vir ander as ‘n soort naastediens. Hulle tiende. Hulle sal niemand wat hier werk jaag nie. En ten minste lyk die restaurant vreeslik vol en gesellig met almal wat daar sit en werk en moerkoffie suip. Hy is vreeslik welkom. Beskou dit as sy kantoor, weg van sy huis af. Dit is wat almal hier doen.

So word hy toe ook een van ‘n hele klomp regulars. Hulle is soos werksvriende, al ken niemand mekaar se name nie. Hulle vra ook nie uit waarmee elkeen so druk besig is op hulle laptops en fone nie. Protokol. Jy steel nie ander se geheime nie. Behalwe vir die een of twee bemarkers wat soms demonstrasies doen by van die groter tafels. Networking! Stemmig en stil, soos in ‘n werksplek. 

Daar buite op die stoepgedeelte kyk die mense rugby en suip. Eenkant om nie die werksmense te pla nie. Veral as die voggies bietjie geloop het. Dit is waar die geld spandeer word. Die eienaar en bestuur van hierdie Bistro het dit haarfyn beplan. 

Maar een ding onderstreep hulle met dubbele lyne. Hierdie restaurant is nie ‘n optelplek vir vrygeselle nie. Die plek se naam is duursaam en goed en hulle wil dit graag so hou. 

En oulike bruinkoppie handhaaf duidelik daardie beleid asof sy dit uitgedink het. 

Sien, dit is nie asof die ander manne nie soms hulle geluk by haar probeer nie. Sy is mos regtig mooi... en sexy, as hy dit mag dink. Die manne stap nader en wil begin gesels en wat doen sy. Lig net ‘n hand om te wys dat sy besig is met iets op haar rekenaar en nie nou onderbreek kan word nie. Hou hulle aan, dan kyk sy die arme siel vas in die oë en haar kop gaan van kant tot kant. Needankie, nie beskikbaar nie.

Dan dink Wouter amper trots, soos ‘n pa, wat hy nog nie is nie. Of ‘n ouer broer van ‘n sussie, waarvan hy darem twee het. Hierdie vroumensie is beslis nie net vir optel nie!

Van die ander gereelde werkers en klante daar, sluip soms skelm met ‘n nuwe vangs of potensiële mater daar uit. Die eienaar van die plek gooi dan ‘n blindeoog. Wouter is nie een van hulle nie, al het van die dames al meer as eenkeer vir hom ook gevra, hoe lyk dit met koffie, of ontbyt? Lus vir ‘n broodjie?

Needankie, hy werk daar. Hy is nie daar vir gesellige etes of menslike uitruilings nie.

Waarop die bruin oë skuins oorkant hom syne ‘n oomblik goedkeurend ontmoet. Hulle is beslis op dieselfde golflengte. Al ken hy nie eens haar naam nie.

Wouter glimlag maar net so half in sy binneste. Miskien so bietrjie wrang. Dit sou seker nie sleg gewees het om ‘n naam aan haar te Koppel nie. Behalwe dat hy in elk geval nooit weer ‘n vrou se naam vra nie. Vroue is op hierdie stadium ‘n duur kommoditeit wat hy nie kan bekostig nie.  

Wouter se rekenaar trek hom in. As hy tyd het lees hy die nuus. Maar meesal it hy nie net op sy alie en bolle rol nie. So met die webwerwe saam is hy nou besig om vir homself ‘n ekstra bemarkingsloopbaan ook op te bou. Hy adverteer produkte namens vele van sy klante. Soos veiligheidshekke, muskietwering voor vensters, sonpanele en braaitoerusting. Varkieoonde waarin mense brood kan bak. Pizza oonde van klei. Mini spatpoele. Dekstoepe. Selfs gras en plaveisel, waarvoor hy die area moet gaan opmeet, dan gee hy dit aan die eienaar deur. 

As dit in die area is waar hy nou woon, want ver ry is uit.

Vir die doel van die werk het Wouter sy eie webwerf gemaak. Huisverbeteringe en meer. Hy adverteer al die ander mense se goed daarop. Die mense kontak hom en hy gee die inligting deur na die eienaar. As die mense hom kontak, gaan sien hy hulle. Hy meet die goed soos veiligheidshekke en swembadarea’s en teken die planne van hoe dit moet lyk en waar dit moet kom. 

Hy gaan doen self die kwotasies vir sonpanele en die batterye, inverters en stelsels wat mense gaan gebruik om vir Eskom ‘n vinger te wys. 

Hy teken en ontwerp braaiareas, want hy maak uit van CAD en die nuwe AI stelsels om dit mee te doen, wat die praktiese besigheids eienaars nie lus is om aan te leer nie. In sy vorige lewe was hy hoeka ‘n tekenaar op CAD by ‘n argiteksfirma. Elke bietjie ervaring help.

As sy sketse en ontwerpe lyk na die veranderings waarvan die mense gedroom het, dan stuur hy die volledige kwotasies en sketse deur na die eienaars en hulle ouens wat die werk doen. Die internet maak dat hy oral kan werk. Hy het net nog nie bouers orals nie.

Maar dit is alles haalbaar. Hoe sê hulle. Droom dit... doen dit. 

Vir sy werk, betaal die kontrakteure en eienaars kommissie. Maar as dit ier naby is, gaan inspekteur hy die werk self na die tyd. Hy wil seker maak die klante is tevrede en hy wil foto’s neem om op sy webwerf te sit. Dit is advertensie.

Noudat sy webwerf ook ongeveer drie maande oud is, voel Wouter hoe hy so bietjie vir bietjie uit die gat van armoede klim. Hy vra nie baie kommissie-geld nie, maar sodoende bou hy vir homself ‘n besigheid op wat al amper geld maak. Nou nie naastenby soveel soos wat hy verdien het, terwyl hy saam met die ex in haar pa se firma gewerk het nie. 

Hy is uitendelik oor haar en sy eie sake lyk beter... 

Wouter gaan vandag sy state deur. Hy stuur sy fakture meesal per internet na sy sakevennote. Daar is party ouens wat van papierwerk afhanklik is, soos die man wat die dekke bou en die muskietnette voor vensters maak. Daarom sit hy met sy faktuurboeke voor hom. Een is vir die kwitasies aan die klante. Die ander tussen hom en sy kontrakteurs.

Die besigheidsouens kibbel nie regtig nie. Hulle weet Wouter is deeglik en eerlik. Wanneer hulle die state per e-pos ontvang, kan hy dus later vandag geld in sy bankrekening verwag.

So besig is hy vandag met sy werk dat hy vir eers van die mooi dame wat byna elke dag daar naby hom op haar rekenaar besig is vergeet. Hy werk volstoom, asof daar ‘n nare baas is wat oor sy skouer loer. 

Eers toe die kelner sy koffie voor hom neersit kyk hy weer vlugtig op. En op daardie oomblik vang hy die aantreklike vrou se oë op hom. Mooi bruin oë wat hom ‘n oomblik hipnotiseer. Sy laat sak haar blik haastig, asof sy haar aan een of ander vergryp skuldig gemaak het en nou op heterdaad betrap is. Wouter kyk ook dadelik weer terug na sy die rekenaarskerm. Waar het hy laas getrek? Sy konsentrasie is aan flarde, want die gedagtes in sy kop trek in vierwieldryf weg. 

Het hy dit reg gelees? Is hierdie mooi dame dalkies nuuskierig oor hom ook? Oor wat hy doen? Iets aan haar lyk vandag anders. Hy maak asof sy aandag by die skerm voor hom is, maar intussen draai hy sy kop effens en hou hy haar uit die hoek van sy oog dop. 

Dit is haar hare. Sy het haar hare laat sny. Die poniestert op haar kop is korter. Miskien het sy selfs ‘n paar rooierige strepe laat insit. Die eerste keer wat hy haar gesien het, het haar donker hare tussen haar blaaie gehang. Daarna was haar hare gewoonlik in ‘n netjiese bolla in haar nek gebind. Of daardie oulike poniestert op haar kop.

Daar was ook Franse vlegsels op party geleenthede. Wat Wouter egter elke keer twee keer laat kyk, is daardie parmantige poniestert bo-op haar kop. Dit is ‘n eenvoudige haarstyl, wat tersefdertyd gesofistikeerd en professioneel lyk. En mag hy byvoeg, sag en sexy? 

Dit was ook op een van haar poniestertdae dat hy haar gesig begin ontleed het. Sy is nie popmooi nie, maar sy is besonder aantreklik. Haar sweetpak en tekkies daardie dag het hom laat wonder of sy dalkies reguit van die gym af hierheen gekom het. Of anders stap sy dalk gereeld vir oefening.

Of dalk ook omdat sy moet. Want die brandstofprys vreet...

Die volgende oggend het hy die kruising hier voor die restourant gesit en dophou. En toe sy wel daar langs die verkeerslig verskyn, het hy openlik gestaar. Amper asem opgehou, terwyl sy gewag het dat die verkeerslig moet groen word, sodat sy kan oorstap. Weet sy nie dat die helfte van die mense wat daar staan stip na die laptopsak oor haar regterskouer kyk nie? Sy kan beroof word. Elke spier in sy lyf

